Un băiețel de șapte ani a murit în drum spre spital, după ce a fost lovit, noaptea trecută, de o mașină. Tragicul accident a avut loc în apropiere de satul Corjeuți. Primarul satului a confirmat că la volanul mașinii se află un consilier local. Potrivit poliției, acesta conducea în stare de ebrietate. După ce a tamponat copilul, șoferul a părăsit locul accidentului, iar, la scurt timp a fost reținut de poliție.

Poliția susține că băiatul mergea pe drum, însoțit de mama sa, când a fost acroșat de mașină. După accident, copilul a fost preluat de ambulanță.

„În urma impactului, minorul a decedat în drum spre spital. Conducătorul automobilului a părăsit locul faptei, însă a fost identificat și reținut de către angajații Inspectoratului de Poliție Briceni”, spune Dina Fomin, ofițer de presă IP Briceni.

Mașina implicată în accident a fost depistată la poarta gospodăriei consilierului: „Conducătorul auto se afla în stare de ebrietate la volan. Pe numele lui a fost inițiată cauză penală”.

Contactat de TV8, primarul de Corjeuți, Victor Andronic, a recunoscut că suspectul este consilier local. În campania electorală din 2015 acesta figura pe lista de candidați din partea PD. Purtătorul de cuvânt al Partidului Democrat a evitat să confirme apartenența la PD a șoferului beat.

„La moment nu există vreo poziție, ca să nu fie interpretat greșit. Nu văd logica, nu vrem să delimităm. Toate persoanele sunt egale în fața legii. Eu nici nu confirm și nici nu infirm faptul că acesta este consilier din partea PD”, a menționat Vitalie Gamurari, purtător de cuvânt PDM.

Suspectul a fost reținut pentru 72 de ore. Pe numele lui a fost inițiată o cauză penală, iar dacă îi va fi demonstrată vinovăția, el riscă până la opt ani de închisoare.